Èxit de les visites guiades “Coneix el teu Patrimoni”
31 de maig 2016

​![](/media/lhkdehk1/10c_vositas-guiadas.jpg)  
  

Al voltant de 800 persones han participat en les visites guiades “Descobreix el teu patrimoni”, organitzades pel Col·lectiu pel Patrimoni amb la col·laboració de l’Ajuntament de Sagunt. Han sigut quatre visites:  a la ciutat ibèrica, de la mà de l’investigador local Manuel Civera, a la ciutat romana, per part de l’Associació de Guies del Camp de Morvedre, la ciutat jueva, per part de Quiero Cultura i la ciutat industrial, a càrrec de Josep Dionís Martínez i Antonio Ortiz. 

Per a Francesc Fernàndez, alcalde de Sagunt, este interés dels ciutadans pel nostre patrimoni demostra que **“estem en el camí per a crear un estat ambiental favorable a la declaració de Sagunt com a Patrimoni de la Humanitat. En este sentit, és un pas absolutament essencial que els ciutadans coneguen el ric i divers llegat històric de la ciutat. En pocs mesos, des de la celebració de les Converses a la Via del Pòrtic i la declaració de Sagunt com a Capital Valenciana de la Romanització, hem aconseguit despertar l’interés i fins i tot l’entusiasme pel nostre patrimoni i això és molt important per a nosaltres. De tota manera, cal continuar treballant perquè el camí és llarg”.**

Per a Conxa Cardo, presidenta del Col·lectiu pel Patrimoni, la idea de les visites guiades era oferir, en col·laboració amb l’Ajuntament, **“quatre recorreguts essencials i significatius de les distintes ciutats històriques que tenim a Sagunt. Este fet demostra que tenim una gran riquesa respecte d’altres entorns històrics, ací ens han deixat testimoni i empremta diferents cultures a través dels anys. D’altra banda, el nostre compromís per a dignificar el patrimoni de la ciutat i posar-lo en valor és molt ferm, com sempre ha sigut. Volem que Sagunt siga declarada Patrimoni de la Humanitat”.**

D’altra banda, la presidenta del Col·lectiu pel Patrimoni vol agrair especialment la **“col·laboració de les persones que han participat com a guies en este cicle de visites perquè el seu treball ha sigut impecable i les persones que han participat s’han mostrat molt satisfetes amb les seues instructives explicacions”.**

![](/media/ft4d41xt/13230082_1207256962631543_4796659205469623813_n.jpg)  
  

*   [](http://www.facebook.com/sharer.php?u=https://aytosagunto.es/va/actualitat/exit-de-les-visites-guiades-coneix-el-teu-patrimoni/ "Facebook")
*   [](http://twitter.com/share?url=https://aytosagunto.es/va/actualitat/exit-de-les-visites-guiades-coneix-el-teu-patrimoni/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/exit-de-les-visites-guiades-coneix-el-teu-patrimoni/ "Linked In")
*   [](mailto:?body=https://aytosagunto.es/va/actualitat/exit-de-les-visites-guiades-coneix-el-teu-patrimoni/)